Dominee van Harrismith vermoor, gesin aangevalDominee Willem Brits. Foto: Facebook Dominee Willem Brits van die NG Kerkenberg in Harrismith in die Oos-Vrystaat is vanoggend dood nadat hy en sy gesin gisteraand by hul huis deur rowers aangeval is. Sersant Mmako Mophiring, ŉ woordvoerder van die Harrismith-polisie, het Vrydagoggend aan Maroela Media gesê inligting is nog skaars, maar dat dominee Brits, sy vrou Dorothea en hul dogter Thea se verloofde in die sitkamer televisie gekyk het toe hulle deur drie rowers oorval is. Dit is nog nie bekend waarmee die gesin aangeval is nie maar hulle is kritiek gewond. Thea se 24-jarige verloofde, wie se naam nog nie bekend gemaak mag word nie, is op die toneel dood. Thea was glo buite die huis toe die voorval plaasgevind het en het die polisie ontbied. Mophiring sê daar was ook nog ŉ man, glo in sy vroeë 20’s, in die huis en dat hy in badkamer weggekruip het tydens die aanval. Sy verwantskap aan die gesin is egter nog nie bekend nie. Ds. Brits en Dorothea is na die Hoogland Mediclinic in Bethlehem gehaas. Ds. Brits het vanoggend aan sy beserings beswyk. Dorothea is intussen oorgeplaas na ŉ hospitaal in Bloemfontein. Haar toestand is nog onbekend. Volgens Mophiring het die polisie reeds ŉ verdagte in hegtenis geneem. “ŉ Man van Kwaggafontein in Mpumalanga is op die N3-deurpad vasgetrek. Daar was bloed op sy klere en vyf selfone is in sy besit gevind, waarvan een van die fone aan ds. Brits behoort het. Dorothea se vuurwapen is ook in sy besit gevind. Die verdagte word nog ondervra. Die polisie soek steeds na die ander twee verdagtes.” Die polisie ondersoek sake van moord, huisroof en poging tot moord. Die verdagte sal na verwagting Maandag in die hof verskyn.